Agt in hof wat glo dwelmsmouse in huis laat brandFoto bloot ter illustrasie. (Foto: Brian Fegter/Unsplash) Agt mans sal Maandag in die hof verskyn nadat hulle glo drie vermeende dwelmsmouse in ŉ huis vasgekeer en dit aan die brand gesteek het. Die mans, tussen 26 en 42 jaar oud, staan nou tereg op aanklagte van ontvoering, brandstigting en moord. Brig. Sabata Mokgwabone, polisiewoordvoerder, sê die verdagtes is Vrydag aangekeer en sal Maandag in die Ganyesa-landdroshof in Noordwes verskyn. Die inhegtenisneming volg nadat inwoners Dinsdag na ŉ huis in die Ga-Mokgopha-buurt opgeruk het, waar Bonakele Sabasaba (32), Zanaflex Sabasaba (26) en Khayalethu Sabasaba (22) woon. Die drie is oorspronklik van Carletonville. “Die groep het die huis na bewering met klippe begin bestook in ŉ poging om die drie mans na buite te dwing,” sê Mokgwabone. “Terwyl die drie broers uit die huis probeer ontsnap het, het hulle sommige van die mense in die groep met ŉ voorwerp gesteek en beseer. Die gemeenskapslede het die broers agternagesit en voorgekeer. Hulle is daarvan beskuldig dat hulle dwelms verkoop en hulle is terug na die huurhuis geneem.” Die verdagtes het glo die mans in die huis vasgekeer en dit aan die brand gesteek, waar al drie doodgebrand het. ŉ Multidissiplinêre span bestaande uit die taktiesereaksie-eenheid en speurders van die plaaslike polisiestasie het enkele dae later agt verdagtes in verband met die drie se dood aangekeer. Daar is ook beslag gelê op ŉ voertuig wat na bewering tydens die pleeg van die misdaad gebruik is. Die polisie se ondersoek na die voorval duur steeds voort. Lt.genl. Sello Kwena, provinsiale polisiehoof, het die polisiebeamptes geloof vir die toewyding wat tot die inhegtenisneming van die verdagtes gelei het. Volgens Kwena is polisielede steeds in die gebied ontplooi om die situasie dop te hou.